
Pl-x 306/2008                                                           
RAPORT COMUN
asupra propunerii legislative privind loialitatea cetăţenilor aparţinând minorităţilor naţionale faţă de România şi statul naţional unitar român
                 În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi şi Comisia pentru drepturile omului, culte şi problemele minorităţilor naţionale au fost sesizate spre dezbatere, în fond, cu propunerea legislativă privind loialitatea cetăţenilor aparţinând minorităţilor naţionale faţă de România şi statul naţional unitar român, trimisă cu adresa nr. Pl-x 306 din 12 mai 2008,  înregistrată  cu nr. 31/467 din 13 mai 2008, respectiv nr.25/241 din 12 mai 2008.
Potrivit prevederilor art. 75 din Constituţia României, republicată şi ale art. 92 alin. (9) pct.1 din Regulamentul Camerei Deputaţilor, republicat,  Camera Deputaţilor este  Cameră decizională .
Senatul, în calitate de prima Cameră sesizată, a respins propunerea legislativă, în şedinţa din 5 mai 2008. 
Consiliul Legislativ  a avizat negativ propunerea legislativă,  conform avizului nr.1562/13.11.2007.
Guvernul, prin punctul de vedere, transmis cu adresa nr.3279 din 6.12.2007, nu susţine adoptarea acestei iniţiative legislative. 
Propunerea legislativă supusă dezbaterii are ca obiect de reglementare instituirea unor dispoziţii referitoare la obligaţia organizaţiilor reprezentative ale cetăţenilor aparţinând minorităţilor naţionale de a declara, într-o şedinţă solemnă a Parlamentului, loialitatea faţă de România şi statul naţional unitar român, în termen de 30 de zile de la intrarea în vigoare a legii, în caz contrar, organizaţia se consideră în afara legii şi nu are dreptul de să fie reprezentată în Parlamentul României şi în Parlamentul European, neputând să participe la alegerile locale, parlamentare şi prezidenţiale. Se propune, totodată, ca organizaţiile reprezentative ale cetăţenilor aparţinând minorităţilor naţionale care şi-au declarat loialitatea faţă de România şi faţă de statul român să beneficieze de un sprijin financiar anual de până la 10.000 lei de la bugetul de stat.
În conformitate cu prevederile art. 61 şi 63 din Regulamentul Camerei Deputaţilor, republicat, membrii celor două comisii sesizate în fond  au examinat propunerea legislativă, în şedinţe separate, în 23 septembrie 2008 şi, respectiv, 30  septembrie 2008. 
La lucrări a participat, din partea iniţiatorilor, domnul deputat Ioan Aurel Rus, membru al Comisiei pentru drepturile omului, culte şi problemele minorităţilor naţionale. 
       Cu prilejul dezbaterilor, membrii Comisiilor au constatat că, prin conţinutul său, propunerea legislativă încalcă art.16 alin.(1), art.30 alin.(7), art. 54  alin.(7) şi  art.62 alin.(2) din Constituţia României, republicată. Astfel, se încalcă principiul constituţional potrivit căruia “cetăţenii sunt egali în faţa legii şi a autorităţilor publice, fără privilegii şi fără discriminări”. Referitor la loialitatea faţă de România şi statul român s-a reţinut că aceasta decurge, ca atare, din calitatea de cetăţean român, ca subiect individual de drepturi şi obligaţii, nefiind necesar ca organizaţiile minorităţilor naţionale, legal constituite, să declare acest lucru în mod expres. De asemenea, s-a constatat că iniţiativa legislativă contravine spiritului şi dreptului comunitar. În acest sens, iniţiativa este în contradicţie cu art.21 din Carta drepturilor fundamentale, adoptată la Nisa în 2002, prin care se interzice orice discriminare pe bază de cetăţenie, precum şi cu dispoziţiile  art.141  din Convenţia europeană pentru apărarea drepturilor omului şi a libertăţilor fundamentale, semnată la Roma la 4 noiembrie 1950 şi ratificată de România prin Legea nr.30/1994.

      Din numărul total de 29 membri ai Comisiei juridice, de disciplină şi imunităţi  au participat la dezbateri 19 deputaţi, iar din partea Comisiei pentru drepturile omului, culte şi problemele minorităţilor naţionale, din totalul de 16 membri au fost prezenţi 14 deputaţi. 
              În urma dezbaterii, membrii celor două Comisii au hotărât, cu  majoritate de voturi (1 vot împotrivă), să propună plenului Camerei Deputaţilor respingerea propunerii legislative privind loialitatea cetăţenilor aparţinând minorităţilor naţionale faţă de România şi statul naţional unitar român.

    În raport de obiectul şi conţinutul său, propunerea legislativă face parte din categoria legilor ordinare.

                PREŞEDINTE,                                  PREŞEDINTE,
               Sergiu ANDON                                  Nicolae PĂUN
                 SECRETAR,                                     SECRETAR,

                George BĂEŞU                               Ştefan BUCIUTA 
Consilier Onesia Babeş
Expert Mihaela Ivan-Cucu  

